text: Vaks borger fældede tricktyve
  09 oktober 2014 kl. 13.15
  En sydeuropæisk kvinde og mand er fængslet i et grundlovsforhør i Kolding. De sigtes for et tricktyveri hos en guldsmed i butikscentret Bryggen i Vejle for halvanden uge siden, hvor der bl.a. blev taget et ur til 30.000 kr.
  Sagen er endt i Fredericia. Her observerede en borger, at det sydeuropæiske par læssede forskellig effekter ind i en bil med udenlandske nummerplader.
  Vedkommende noterede nummeret - og sidst på dagen onsdag blev bilen stoppet lidt nord for den dansk-tyske grænse.
  - I bilen fandt vi forskellige effekter, som stammer fra tyveri fra biler på Fyn, fortæller vicepolitikommissær Uffe Villumsen, lokalpolitiet i Fredericia, til TV SYD. Der var også nogle ure, som efterforskningen viste stammede fra et tricktyveri fra en guldsmed på Bryggen i Vejle forrige mandag.
  Et af urene var værdisat til 30.000 kr.
  I løbet af i dag har politiet fået overvågningsvideoer fra butikken - og det er besluttet at fremstille det anholdte par i grundlovsforhør i Kolding kl. 15.30.
  